Eraldi märkimist väärib vältimatu prioriseerimine. Me ei suuda ühtlaselt hästi osaleda kõigi Euroopa Liidu õigusaktide väljatöötamises, seetõttu tuleb otsustada, millised valdkonnad ja ettepanekud väärivad rohkem tähelepanu. Ühest küljest on meil prioriseerimise alged olemas, sest iga poolaasta algul kiidab valitsus heaks ligikaudu  viisteist valdkonda, kus riigi huvide kaitsmine on eriti tähtis. Samal ajal peab eelistustega tegelema ka iga ministeerium eraldi, suunates inim- ja materiaalseid ressursse nendesse valdkondadesse, mis on meile tõesti olulised.